ET Euroopa Liidu Teataja C 148/19

Eelotsusetaotlus, mille on esitanud High Court of Justice (England and Wales), Chancery Division 29. märtsil 2010 — British Sugar plc versus Rural Payments Agency, an Executive Agency of the Department for Environment, Food and Rural Affairs

(Kohtuasi C-147/10)

2010/C 148/29

Kohtumenetluse keel: inglise

Eelotsusetaotluse esitanud kohus

High Court of Justice (England and Wales), Chancery Division

Põhikohtuasja pooled

Kaebuse esitaja: British Sugar plc

Vastustaja: Rural Payments Agency, an Executive Agency of the Department for Environment, Food and Rural Affairs

Eelotsuse küsimused

1. Kas komisjoni määrus (EÜ) nr 1193/2009 (1) on kehtetu, arvestades Euroopa Kohtu 8. mai 2008. aasta otsust liidetud kohtuasjades C-5/06 ja C-23/06–C-36/06: Zuckerfabrik Jülich jt (EKL 2008, lk I-3231) ning 6. oktoobri 2008. aasta määrust liidetud kohtuasjades C-175/07–C-184/07: SAFBA (EKL 2008, lk I-184*)?

2. Kas komisjoni määrus (EÜ) nr 1193/2009 on muul põhjusel kehtetu, arvestades selle vastuvõtmise õiguslikku alust, nimelt nõukogu 19. juuni 2001. aasta määrust (EÜ) nr 1260/2001 suhkrusektori turgude ühise korralduse kohta (2)?

3. Kas turustusaastatel 2002/2003, 2003/2004, 2004/2005 ja 2005/2006 enammakstud suhkru tootmismaksude eest tasumisele kuuluva hüvitise arvutamisel kohaldatav valuutakurss ning valuutavahetuse kuupäev tuleb kindlaks määrata Euroopa Liidu õiguse alusel? Kui jah, siis kas komisjoni määruse (EÜ) nr 1193/2009 artiklit 6 tuleb tõlgendada nii, et selle kohaselt tuleb hüvitis maksta valuutakursi alusel, mis kehtis enammakstud maksu algse väljaarvutamise ajal? Kui jah, siis kas komisjoni määruse (EÜ) nr 1193/2009 artikkel 6 on kehtiv?

4. Seoses intressiga: i) Kas ELi õigus välistab kaebuse esitaja olukorras oleva isiku õiguse saada kehtetu komisjoni määruse tõttu enammakstud summadelt intressi tootmismaksude kogumisega tegelevalt siseriiklikult asutuselt juhul, kui see tootmismaksude kogumisega tegelev siseriiklik asutus ei saa intressi vastavatelt summadelt, mis kuuluvad talle tagastamisele komisjoni poolt? ii) Kui vastus küsimusele i) on jaatav, kas siis omavahendeid käsitlevad ELi õigusaktid (otsus 2000/597/EÜ, Euratom, (3) ja selle rakendusmäärus (EÜ) nr 1150/2000 (4)), kui neid õigesti tõlgendada, välistavad käesoleva kohtuasja asjaolusid arvestades tootmismaksude kogumisega tegelevale siseriiklikule asutusele intresside maksmise talle komisjoni poolt tagastamisele kuuluvatelt summadelt? iii) Kui vastus küsimusele i) on eitav, kas siis ELi õigus keelab siseriiklikul kohtul kaebuse esitaja olukorras olevale isikule hüvitise määramisel kasutada kohtu võimalikku kaalutlusõigust jätta sellistel asjaoludel intress välja mõistmata?

(1) Komisjoni 3. novembri 2009. aasta määrus (EÜ) nr 1193/2009, millega muudetakse määruseid (EÜ) nr 1762/2003, (EÜ) nr 1775/2004, (EÜ) nr 1686/2005 ja (EÜ) nr 164/2007 ning millega määratakse kindlaks turustusaastatel 2002/2003, 2003/2004, 2004/2005 ja 2005/2006 kehtivad toodangumaksud suhkrusektoris (ELT L 321, lk 1).

(2) EÜT L 178, lk 1; ELT eriväljaanne 3/33, lk 17.

(3) Nõukogu 29. septembri 2000. aasta otsus Euroopa ühenduste omavahendite süsteemi kohta (EÜT L 253, lk 42; ELT eriväljaanne 01/03, lk 200).

(4) Nõukogu 22. mai 2000. aasta määrus (EÜ, Euratom) nr 1150/2000, millega rakendatakse ühenduste omavahendite süsteemi käsitlev otsus 94/728/EÜ, Euratom (EÜT L 130, lk 1; ELT eriväljaanne 01/03, lk 169).